Torsdag kveld sperret politiet av et kvartal på Rosenhoff ved Carl Berners plass i Oslo sentrum i jakten på eksplosiver i en leilighet. Natt til fredag fant de en gjengstand som politiets innsatsleder karakteriserte som «interessant». Denne ble fraktet bort til sikkert sted av politiets bombegruppe.

Nå er mannen som ble pågrepet under operasjonen varetektsfengslet i to uker med brev- og besøksforbud. Det har Oslo tingrett besluttet. Kjennelsen er i tråd med politiets ønske.

Tingretten skriver i kjennelsen at politiet har funnet en «bombelignende gjenstand» i mannens leilighet.

«Retten har ved denne vurderingen lagt særlig vekt på politiets opplysninger og dokumentasjon av den bombelignende gjenstanden som ble funnet i siktedes leilighet.»

Fengslingsmøtet gikk for lukkede dører av hensyn til faren for bevisforspillelse og privatlivets fred.

– Omfattende forklaring

Mannen, som er i midten av 30-årene, er russisk statsborger med tsjetsjensk bakgrunn. Han er kjent fra politiet fra tidligere.

Han er siktet for grov ulovlig befatning med eksplosiver med den hensikt å begå en straffbar handling.

– Den siktede ga en omfattende forklaring i avhør med politiet på fredag. Det er ikke tatt stillig til hvorvidt han erkjenner straffskyld, sier hans forsvarer Sara Angell Hambro.

To personer som oppholdt seg i leiligheten torsdag kveld har status som vitner, ifølge politiet.

Vil ikke gi detaljer

Selv om mannen ble pågrepet torsdag kveld, ble han ikke avhørt før fredag ettermiddag, fordi han trengte helsehjelp forut for avhøret.

Da avhøret ble avsluttet ved 21-tiden fredag kveld besluttet politiet å be om varetektsfengsling for mannen.

– Det har vært et langt avhør, men jeg kan ikke gå inn i detaljer på hva som er kommet fram ut over at vi mener det er grunnlag for å begjære mannen fengslet, sa leder for etterretning og etterforskning i Oslo politidistrikt, Grete Lien Metlid til NTB fredag.